Beretning

om regnskabet for Oversættelsescentret for Den Europæiske Unions Organer for regnskabsåret, der afsluttedes pr. 31. december 2000, med centrets svar

(2001/C 372/04)

INDHOLD

>TABELPOSITION>

REVISIONSERKLÆRING

1. Denne beretning afgives til bestyrelsen for Oversættelsescentret for Den Europæiske Unions Organer i overensstemmelse med artikel 14, stk. 4, i Rådets forordning (EF) nr. 2965/94(1).

2. Retten har revideret regnskabet for Oversættelsescentret for Den Europæiske Unions Organer for regnskabsåret, der afsluttedes pr. 31. december 2000. Centrets direktør er i overensstemmelse med artikel 14, stk. 1, i Rådets forordning (EF) nr. 2965/94 ansvarlig for budgettets gennemførelse. Direktøren skal udarbejde og opstille regnskabet(2) i overensstemmelse med centrets interne finansielle bestemmelser, jf. artikel 15 i Rådets forordning (EF) nr. 2965/94. Revisionsretten skal i henhold til artikel 248 i traktaten om oprettelse af Det Europæiske Fællesskab revidere årsregnskabet.

3. Revisionen blev gennemført i overensstemmelse med de retningslinjer og standarder, der gælder for Rettens revision. Disse er udarbejdet på grundlag af almindeligt anerkendte internationale revisionsstandarder og tilpasset, så der tages højde for de særlige forhold, der gør sig gældende i Fællesskabet. Retten gennemgik regnskabsregistreringerne og foretog endvidere anden revision, der skønnedes nødvendig under de givne omstændigheder. Revisionen gav Retten et rimeligt grundlag for nedenstående erklæring.

4. Revisionen har givet Retten rimelig sikkerhed for, at regnskabet for det regnskabsår, der afsluttedes pr. 31. december 2000, er rigtigt, og at de underliggende transaktioner som helhed betragtet er lovlige og formelt rigtige.

BEMÆRKNINGER OM DE VÆSENTLIGSTE RESULTATER AF REVISIONEN AF BUDGETGENNEMFØRELSEN I OVERSÆTTELSESCENTRET FOR DEN EUROPÆISKE UNIONS ORGANER (LUXEMBOURG) I REGNSKABSÅRET, DER AFSLUTTEDES PR. 31. DECEMBER 2000

Budgetgennemførelse og budgetregnskab

5. Gennemførelsen af budgettet for regnskabsåret 2000 vises i tabel 1(3). Det bemærkes, at næsten to tredjedele af de bevillinger, der var indgået forpligtelser for med henblik på administrative udgifter i 2000 (afsnit II), er fremført til næste regnskabsår. Centret bør sørge for, at udgiftsoverslagene beregnes mere nøjagtigt, så der ikke skal fremføres så mange bevillinger.

Årsregnskabet og regnskabsføringen

6. Tabel 2 og 3 viser henholdsvis forvaltningsregnskabet for regnskabsåret 2000 og balancen pr. 31. december 2000.

7. Centret beregner ikke afskrivningerne på de aktiver, der er opført på mængde- og værdifortegnelsen. Centret bør i lighed med Kommissionen og andre agenturer beregne beløbet for sådanne afskrivninger, så balancen giver et mere retvisende billede af centrets faktiske finansielle stilling, og så centrets priser i højere grad afspejler dets produktionsomkostninger.

8. I 2000 har centret gjort et stort arbejde for at forbedre sin mængde- og værdifortegnelse og ajourføre den. Der er dog fortsat følgende mangler:

- det er ikke for øjeblikket fastsat, at de programmer og maskiner, der indgår i centrets edb-systemer, skal identificeres, og centret bør undersøge, hvordan dette problem kan løses

- mængden af udstyr på mængde- og værdifortegnelsen varierer fra regnskabsår til regnskabsår, uden at der gives nogen begrundelse herfor.

Finansielle bestemmelser og gældende regler

9. Det bør defineres præcist, hvem i centret der er ansvarlig for at overvåge de edb-projekter, kontrahenterne skal gennemføre. I forbindelse med et projekt til 1,6 millioner euro, hvor der i 1999 blev indgået forpligtelser for 1,0 millioner euro, som blev fremført til 2000, var der f.eks. ikke på forhånd fastsat bestemmelser for, hvordan dette store projekt skulle forvaltes og overvåges.

10. I februar 1999 blev der indgået forpligtelser til indkøb af edb-programmer til et beløb af 56945 euro. Kontrakten var indgået i 1996 på grundlag af en rammeaftale opstillet af Kommissionen og blev forlænget til 2000. Indkøbet blev ikke forelagt det rådgivende udvalg for indkøb og aftaler, som det skulle i henhold til artikel 48 i de finansielle bestemmelser for centret. I beretningen for regnskabsåret 1999 havde Retten fremsat en lignende bemærkning(4). Betalingsordren blev endvidere udstedt i 2000 på grundlag af en senere rammeaftale, som omfattede nye produkter og priser.

11. I 2000 blev der indgået en kontrakt om vedligeholdelse af edb-produkter uden finansinspektørens forudgående påtegning. Finansinspektøren godkendte til sidst denne kontrakt a posteriori. Retten konstaterede et lignende tilfælde, hvor der var indgået en kontrakt over bevillinger for 1999, som var fremført til 2000.

Forvaltning

12. I februar 2000 afholdt centret en licitation sammen med en anden institution(5). I sidste ende fik ingen af tilbudsgiverne ordren. Det skyldtes, at centret og den anden institution, der deltog i licitationen, var uenige om, hvilke krav der skulle stilles til oversættelsernes kvalitet, og man fulgte dermed den udtalelse, centrets rådgivende udvalg for indkøb og aftaler havde afgivet. Det viser, at centret på forhånd sammen med sine partnere bør fastsætte kriterierne og også de mindstekrav, tilbudsgiverne skal opfylde.

13. Centret har ingen specifik kontrakt, der præciserer betingelserne for forvaltningen af dets bankkonti (rentesatser, bankomkostninger).

Opfølgning af tidligere bemærkninger

14. Retten skal på ny anbefale(6), at centret indfører et analytisk regnskabssystem, der viser de faktiske omkostninger ved de forskellige tjenesteydelser, centret leverer, pr. organ og pr. tjenesteydelse.

15. I 2000 er der ikke sket nogen ændringer i de forhold, Retten konstaterede i 1997(7), 1998(8) og 1999(9): Centret har fortsat til huse i lokaler, som de luxembourgske myndigheder har stillet til rådighed, og parterne har stadig ikke indgået en aftale om betingelserne for brugen af disse lokaler.

Personaleforvaltning

Personalepolitik

16. Centrets personale er underlagt de ordninger og forordninger, der gælder for tjenestemænd og øvrige ansatte i De Europæiske Fællesskaber. Som fastsat i artikel 17, stk. 3, i forordning (EF) nr. 2965/94 vedtager bestyrelsen i forståelse med Kommissionen gennemførelsesbestemmelserne. Centrets personalepolitik er ikke fastsat officielt i et enkelt dokument. På bestemte områder (bedømmelse, forfremmelse, faglig videreuddannelse) har bestyrelsen vedtaget generelle bestemmelser til gennemførelse af vedtægten og ansættelsesvilkårene for de øvrige ansatte.

Ansættelsesprocedurer

17. Udvælgelsen sker normalt i følgende to etaper: bedømmelse af ansøgninger efterfulgt af en samtale. Siden centrets oprettelse er der gennemført 37 udvælgelsesprocedurer. Kun én af udvælgelsesprocedurerne omfattede skriftlige prøver. Den blev gennemført i 1998, og på grundlag af den blev der ansat 22 medarbejdere.

18. Udvælgelseskomitéen bør opstille kriterierne på forhånd og angive, hvordan de skal vægtes. Der konstateredes imidlertid f.eks. følgende:

- i forbindelse med en af udvælgelsesprocedurerne havde udvælgelseskomitéen ikke angivet på forhånd, hvor mange point man mindst skulle have for at få lov til at gå videre til den næste fase

- i forbindelse med en anden procedure figurerer det antal point, man mindst skulle have for at blive optaget på reservelisten, ikke i udvælgelseskomitéens endelige referat. Dette referat blev udarbejdet samme dag, som reservelisten blev opstillet.

19. Retten gennemgik 13 udvælgelsesprocedurer, som var blevet gennemført i 1996-2000 specifikt med henblik på ansættelse af edb-eksperter. Centret har ansat 20 medarbejdere fra de reservelister, der blev opstillet på grundlag af disse udvælgelsesprocedurer. Udvælgelseskomitéerne havde ikke fastsat på forhånd, hvor mange point man mindst skulle have for at få lov til at gå videre til den næste fase i proceduren. I fem tilfælde ansatte man den ansøger, der havde opnået færrest point.

Beskrivelse af arbejdsopgaverne

20. I henhold til artikel 44, stk. 1, litra a), i de finansielle bestemmelser for centret skal der udarbejdes en beskrivelse af arbejdsopgaverne for hver enkelt stilling i kategori A og LA. Der er udarbejdet sådanne beskrivelser for seks medarbejdere i kategori B og C, men der foreligger endnu ingen beskrivelse af de andre medarbejderes arbejdsopgaver.

Udviklingen i centrets personale og i dets virksomhed

21. Den vedtægtsmæssige del af centrets personale består udelukkende af midlertidigt ansatte. Budgetmyndigheden godkender hvert år samtidig med budgettet antallet af midlertidige stillinger. Herudover kan der tildeles midler over budgettet til ansættelse af hjælpeansatte, hvis ansættelse højst kan vare et år.

22. Tabel 4 viser udviklingen i centrets personale og fordelingen af det i perioden 1995-2000. Der er tendens til, at væksten i personalet er blevet mindre, efterhånden som centret er kommet ud over startfasen og er blevet fuldstændigt operationelt. Parallelt hermed er der tendens til, at der bliver forholdsvis færre hjælpeansatte.

23. Siden sin oprettelse har centret i alt ansat 185 medarbejdere, heraf blev 106 ansat som midlertidigt ansatte og 79 som hjælpeansatte. Flere ansatte har forladt centret, og ved udgangen af 2000 var der i alt ansat 130 medarbejdere, heraf 125 midlertidigt ansatte og fem hjælpeansatte. De fleste af de midlertidigt ansatte blev ansat på grundlag af opslag i institutionerne og de andre decentrale organer samt annoncer i pressen og på centrets websted. Af centrets 79 hjælpeansatte er 40 blevet midlertidigt ansatte, heraf 19 efter en intern procedure.

24. Tabel 5 viser udviklingen i ansættelserne i forhold til den anvendte procedure. Det fremgår, at ingen af ansættelserne er sket på grundlag af en ekstern udvælgelsesprøve efter den model, fællesskabsinstitutionerne anvender, og som er den model, der giver størst sikkerhed for, at der anvendes klare og åbne procedurer af høj kvalitet. De gennemsnitlige ansættelsesomkostninger beløb sig til ca. 470 euro pr. medarbejder.

25. Hvert år har i gennemsnit 13 % af medarbejderne (midlertidigt ansatte og hjælpeansatte) forladt centret (jf. tabel 5). I 40 % af tilfældene var det de pågældende medarbejdere selv, der afbrød kontrakten, og i resten var kontrakterne udløbet.

26. Retten udvalgte og undersøgte en stikprøve på 14 medarbejdere. Der konstateredes ingen problemer, for så vidt angår de pågældendes profil i forhold til de funktioner, de bestrider.

27. Med henblik på revisionen inddelte Retten medarbejderne i følgende to kategorier:

- ansatte med støttefunktioner, det vil sige funktioner, der sikrer kontinuiteten i centrets drift (for eksempel administration, bogholderi, sekretariat mv.)

- det øvrige "operationelle" personale, som bidrager direkte til virkeliggørelsen af centrets mål.

28. Retten konstaterede, at næsten alle de ansatte i kategori A må betragtes som operationelle, og at 60 % af personalet som helhed indgår i denne kategori.

29. Tabel 6 viser udviklingen i de personalerelaterede omkostninger samt de administrative udgifter. I perioden 1997-2000 steg lønudgifterne hurtigere end antallet af ansatte. Denne difference kan delvist tilskrives, at medarbejdere som tidligere var hjælpeansatte, nu er blevet midlertidigt ansatte.

30. I forbindelse med de andre personalerelaterede omkostninger undersøgte Retten specielt udgifterne til faglig videreuddannelse og de administrative udgifter, navnlig udgifterne til edb. Udgifterne til faglig videreuddannelse er steget hurtigere end antallet af medarbejdere. Det skyldes centrets holdning på dette område. De faktiske driftsudgifter er også steget på grund af centrets meget store investeringer i edb. I 2000 arbejdede 24 personer, herunder eksterne konsulenter, udelukkende i edb-sektoren. Det er en sjettedel af det samlede personale.

31. For at forstå forholdet mellem centrets virksomhed og væksten i personalet og de dertil knyttede omkostninger har Retten sammenlignet denne vækst med udviklingen i de indtægter, centret inkasserer i løbet af et år. Indtægterne afspejler også udviklingen i de priser, centret tager for sine ydelser, og Retten har derfor også brugt antallet af sider oversat i centret som aktivitetsindikator. Antallet af oversatte sider er nemlig relativt homogent og kan altså betragtes som repræsentativt.

32. Når man sammenligner udviklingen i centrets indtægter og væksten i personalet og de dertil relaterede omkostninger, er det tilsyneladende lykkedes for centrets ledelse at øge indtægterne i et hurtigere tempo end personalet og udgifterne forbundet hermed. Sammenligner man udsvingene i omfanget af centrets virksomhed og udsvingene i personalet og de dertil relaterede omkostninger, får man imidlertid et mere nuanceret billede. Samlet kan der drages en parallel mellem den øgede arbejdsmængde og væksten i personalet. Derimod er der tendens til, at lønomkostningerne vokser lidt hurtigere på grund af de automatiske lønreguleringer. Centret bør fortsat arbejde på at forbedre produktiviteten generelt.

33. En sammenligning mellem antallet af oversatte eller reviderede sider i 2000 og antallet af ansatte i de forskellige sprogafdelinger viser, at ikke alle afdelingerne producerer lige meget. Navnlig i fire afdelinger(10) lå produktionen klart under den gennemsnitlige produktion. Centret bør holde øje med dette forhold og foretage de nødvendige tilpasninger, hvis tendensen fortsætter.

Konklusion

34. Generelt konstateredes det, at det ikke har indvirket nævneværdigt på udviklingen i centrets virksomhed, at det siden sin oprettelse ikke har kunnet ansætte det personale, det har bedt om i forbindelse med budgetproceduren. Det er der forskellige grunde til:

- overslagene over behovene har været ret upræcise

- efterspørgslen efter oversættelser vil eventuelt kunne blive mindre, og man har derfor ønsket at udvise en vis forsigtighed.

35. Centret har næsten udelukkende ansat sine medarbejdere på grundlag af stillingsopslag i institutionerne og de andre decentrale organer samt efter annoncer i pressen og på centrets websted. Ca. 20 % af de medarbejdere, som i øjeblikket er ansat som midlertidigt ansatte, blev oprindeligt ansat som hjælpeansatte. De allerfleste af centrets nuværende medarbejdere er midlertidigt ansatte.

36. Det forventes, at centrets virksomhed vil øges, og at der vil blive behov for mere personale. Navnlig i forbindelse med ansættelse af medarbejdere, der skal varetage støttetopgaver, ville det måske være ønskeligt, hvis centret gik sammen med institutionerne og de andre decentrale organer, så det sikres, at ansættelserne sker så korrekt som muligt og på det bredest mulige grundlag. Centret planlægger at fastansætte en del af sit personale, og det er derfor særlig nødvendigt, at ansættelserne koordineres.

37. Centret bør sørge for at forbedre den samlede produktivitet. Navnlig bør medarbejdernes produktivitet beregnes mere præcist, og centret bør fortsat sørge for, at udgifterne til videreuddannelse og til edb bidrager til at øge produktiviteten. Endvidere bør centret generelt forbedre sit forvaltnings- og informationssystem på personaleområdet.

Vedtaget af Revisionsretten i Luxembourg på mødet den 10. oktober 2001.

På Revisionsrettens vegne

Jan O. Karlsson

Formand

(1) EFT L 314 af 7.12.1994, s. 1.

(2) I overensstemmelse med artikel 14, stk. 3, i Rådets forordning (EF) nr. 2965/94 er det samlede regnskab over centrets indtægter og udgifter i regnskabsåret 2000, dateret den 30. marts 2001, sendt til centrets bestyrelse, Kommissionen og Revisionsretten. Retten modtog regnskabet den 24. april 2001. I tabellerne vedføjet som bilag til denne beretning vises regnskabet i oversigtsform.

(3) Tallene i alle tabeller i denne beretning er beregninger, der er foretaget så nøjagtigt som muligt på grundlag af de foreliggende oplysninger. Tallene er afrundede, hvilket kan give indtryk af, at der er regnefejl. En streg angiver, at der ikke er nogen talværdi, eller at talværdien er nul, og 0,0 angiver, at værdien er lavere end afrundingsgrænsen.

(4) EFT C 373 af 27.12.2000, punkt 14.

(5) Europa-Parlamentet.

(6) EFT C 373 af 27.12.2000, s. 21, punkt 10, EFT C 393 af 29.12.1997, s. 47, punkt 1.6, og EFT C 406 af 28.12.1998, s. 33, punkt 1.6.

(7) EFT C 406 af 28.12.1998, punkt 1.13, s. 33.

(8) EFT C 372 af 22.12.1999, punkt 18, s. 20.

(9) EFT C 373 af 27.12.2000, punkt 15, s. 22.

(10) Den tyske, den engelske, den spanske og den nederlandske afdeling lå henholdsvis 18 %, 13 %, 9 % og 8 % under den gennemsnitlige produktion i de 11 afdelinger.

TABEL 1-5

Tabel 1

Budgetgennemførelse

>TABELPOSITION>

Tabel 2

Forvaltningsregnskabet for regnskabsårene 2000 og 1999

>TABELPOSITION>

NB:Der kan være afvigelser i totalbeløbene på grund af afrundninger.

Kilde:Revisionsretten på grundlag af centrets tal.

Tabel 3

Balance pr. 31. december 2000 og pr. 31. december 1999

NB:Der kan være afvigelser i totalbeløbene på grund af afrundninger.

Kilde:Revisionsretten på grundlag af centrets tal.

>TABELPOSITION>

>TABELPOSITION>

Tabel 4

Udvikling i personalet

>TABELPOSITION>

MA: Midlertidigt ansatte.

HA: Hjælpeansatte.

Tabel 5

Udsving i antallet af ansatte

>TABELPOSITION>

Tabel 6

Udviklingen i personalet og dermed forbundne udgifter

>TABELPOSITION>

Centrets svar

Budgetgennemførelse og budgetregnskab

5. Beløbet for de fremførte forpligtelsesbevillinger under afsnit II svarer hovedsageligt til kontrakter, som var under opfyldelse ved årets udgang, og som omfattede udvikling af edb-systemer. Centret har til hensigt at fortsætte bestræbelserne på at forbedre sine budgetoverslag og gennemførelsen heraf.

Årsregnskab og regnskabsføringen

7. Centret er enig i Rettens udtalelse om bogføringen af tildelingerne i afskrivningsfonde. I henhold til sin grundforordning bør centret være selvfinansierende og lægge alle sine udgifter over på kunderne som betaling for det udførte arbejde.

Centret vil sammen med regnskabet for 2001 fremlægge beregningen af afskrivningerne samt forslag til, at den medregnes i beregningen af priserne.

8. Centret fortsætter med at forbedre sit mængde- og værdifortegnelsessystem, især ved at definere kriterierne for værdiansættelsen af edb-applikationer udviklet af centret. Visse af de uregelmæssigheder, som Retten havde bemærket vedrørende tidligere regnskabsår, skyldtes fejl ved den oprindelige edb-indkodning, som fremgik i forbindelse med ajourføringen.

Finansielle bestemmelser og gældende regler

9. Centret tager Rettens bemærkninger til efterretning og vil formalisere defineringen af ansvarsområder vedrørende opfølgning af edb-projekter i de tilfælde, hvor flere afdelinger er berørt.

10. Som følge af Revisionsrettens bemærkning i sin beretning om regnskabet for regnskabsåret 1999 (EFT C 373 af 27.12.2000) forelægges alle anvendelser af andre institutioners rammeaftaler nu centrets Rådgivende Udvalg for Indkøb og Aftaler (CCAM), hvilket ikke var tilfældet i februar 1999.

11. I det tilfælde, Revisionsretten henviser til, havde den sene formalisering af forpligtelsen årsager, der var kendt og accepteret af centrets finanskontrol, selvom påtegningen fandt sted efterfølgende, navnlig forventningen om nye, gunstigere priser. Denne forventning har vist sig at holde stik.

Forvaltning

13. Af hensyn til effektiviteten har centret siden sin oprettelse tilsluttet sig betingelserne for Kommissionens aftale vedrørende banktjenesteydelser. Centret planlægger et udbud for finansielle (bank-) ydelser i sit arbejdsprogram for 2001.

Opfølgning af tidligere bemærkninger

14. Centret indførte i 2000 et analytisk regnskabssystem integreret med budgetregnskabssystemet SI2. De resultater, der er opnået, vil gøre det muligt at identificere omkostningerne ved aktiviteterne, sådan som Kommissionen har anmodet om i samarbejde med de andre agenturer.

15. De luxembourgske myndigheder har den 27. april 2001 tilkendegivet, at de har til hensigt at behandle denne sag, samt aftalen om hjemsted og sikkerhed, så snart finansieringsplanen for centrets endelige bygning er udarbejdet.

Personaleforvaltning

Ansættelsesprocedurer

18. Centret foretrækker at sætte fokus på overensstemmelsen mellem den ansættelsesprofil, der søges, og ansøgernes kvalifikationer, snarere end på forhånd at fastsætte et mindste antal point, der giver adgang til procedurens næste trin, eftersom indførelsen af en sådan regel ville kunne medføre, at kvalificerede ansøgere ikke ansættes, og således at udvælgelsesproceduren ville skulle gentages flere gange, hvilket igen strider mod princippet om forsvarlig økonomisk forvaltning.

19. I de fem tilfælde, Retten har nævnt, har ansøgerne efter udvælgelseskomiteens mening i løbet af udvælgelsesproceduren udvist tilstrækkelige kundskaber til den opslåede stilling.

Udviklingen i centrets personale og i dets virksomhed

23. Den eneste udvælgelsesprocedure, der er blevet offentliggjort internt, var også tilgængelig for eksterne ansøgere. Den ekstraordinære beslutning om at foretage en mere begrænset offentliggørelse af denne udvælgelsesprocedure var begrundet i, at en af udvælgelsesbetingelserne var kendskab til "Translator's Workbench".

24. Ansættelse af midlertidigt ansatte adskiller sig fra ansættelse af tjenestemænd ved det, at vedtægten ikke har fastlagt nogen specifikke bestemmelser for den ansættelsesprocedure, der gælder for midlertidigt ansatte.

Endvidere bekræfter Rådet og Kommissionen, i medfør af den fælles erklæring fra Rådet og Kommissionen vedhæftet som bilag til Rådets forordning (EF) nr. 2965/94 af 28. november 1994 om oprettelse af et oversættelsescenter for Den Europæiske Unions organer, at Rådet og Kommissionen finder, at "Oversættelsescentret, i betragtning af dets opgaver og budgetstruktur, skal anvende en så smidig personaleforvaltning som muligt, uden at det går ud over udførelsen af dets opgaver".

26. Centret glæder sig over Rettens konstatering, at de ansatte havde kvalifikationer, der modsvarede de opslåede stillinger.

30. Centret interesserer sig særligt for uddannelsen af sine medarbejdere, eftersom fortsat faglig uddannelse i dag udgør den mest anerkendte måde at udvikle kompetencer, jf. vedtægtens artikel 24, stk. 3.

Den procentdel af lønmassen, der bruges på faglig uddannelse udgør for året 2001 0,74 %. Hvis man sammenligner dette tal med tallene for de andre decentraliserede agenturer, ses det, at centret ligger lavere end de andre agenturer og under de 1,4 %, Kommissionen anbefaler. Centret har haft udgifter til uddannelse på i alt 216 euro per ansat. Denne udgift modsvarer 0,10 euro per oversat side.

Fordelingen af opgaver og ressourcer mellem IT-afdelingen og oversættelsesafdelingen imødekommer centrets behov i forhold til kundernes anmodninger om oversættelse, centrets strategi med henblik på rationalisering af arbejdet samt den fortsatte søgen efter de mest avancerede oversættelseshjælpemidler. Centrets menneskelige ressourcer på edb-området tilfredsstiller behovene.

32-33. Centret vurderer, at de individuelle præstationer bør følges med visse forbehold, eftersom de er underlagt en række forhold, der er svære at forudse (sygdom, dokumenternes art, terminologiske vanskeligheder mv.). Det er af denne årsag, at dette kriterium ikke kan finde anvendelse på den samlede forvaltning af en oversættelsesafdeling, men derimod udelukkende bør tjene til udviklingen af de ansattes karriere.

Til gengæld har centret siden sin oprettelse i 1995 udarbejdet og offentliggjort statistikker over den samlede produktivitet i sine årsberetninger med henblik på en præstationsbaseret forvaltning.

Endvidere er analysen i de benchmark-undersøgelser, centret kender til, af Den Europæiske Unions oversættelsestjenester (f.eks.: "Statistiques sur la traduction - Comité interinstitutionnel de la traduction" og "Report on compared productivity of translations services - PriceWaterhouseCoopers 2000") baseret på muligheden for at sammenligne hver institutions eller organs samlede og gennemsnitlige produktivitet. Selvom beregningsmetoderne varierer, er resultatet i disse undersøgelser altid det samme: Centrets produktivitet er høj i sammenligning med de øvrige oversættelsestjenester i undersøgelsen, dvs. alle de andre europæiske institutioners oversættelsestjenester.

Konklusion

35. Oversættelsescentret gennemfører ansættelser af midlertidigt ansatte på det strengest og bredest mulige grundlag med henblik på at ansætte de mest kompetente, produktive og hæderlige personer, idet artikel 8 og 15 i AØAF respekteres strengt.

37. Siden centret blev oprettet, har det sørget for at øge sin samlede produktivitet, og resultaterne heraf er indtil videre blevet anset for tilfredsstillende af både bestyrelsen og kunderne (jf. centrets svar under punkt 33).